# José Antonio Togores Guisasola

José Antonio Togores Guisasola (Madrid, 1960) és un policia espanyol, amb el rang de comissari, que exerceix de cap de la Policia espanyola a Melilla des de 2021. Anteriorment, fou cap de la Policia espanyola a Catalunya entre 2018 i 2021, i a Extremadura entre 2017 i 2018.

## Trajectòria

Nascut a Madrid l'any 1960, procedeix d'una família aristocràtica, sent el cunyat del pare de la reina consort d'Espanya Letícia Ortiz. L'any 1979 ingressà al Cos de Policia espanyola després de passar un període de formació a l'Acadèmia General Militar de Saragossa. Al llarg de la seva trajectòria, desenvolupà diverses tasques a la institució. Togores exercí de cap de la Unitat d'Intervenció Policial (UIP) entre 2006 i 2012, integrà la unitat de desactivació d'explosius (TEDAX/NRBQ), així com la prefectura de la secció de cavalleria i guies canins. A l'estranger ostentà el càrrec de conseller d'Interior a l'ambaixada d'Espanya a Colòmbia. Després de la seva estada al país americà tornà al seu d'origen per a exercir de cap regional d'operacions a la Prefectura Superior de Policia d'Andalusia Oriental. Al capdavant dels antiavalots de la UIP fou el seu màxim responsable coincidint amb moltes protestes al carrer succeïdes després del 15 de maig de 2011, data fundacional del Moviment 15-M.
El 6 de setembre de 2018 fou escollit cap de la Policia espanyola a Catalunya, després que el ministre de l'Interior, Fernando Grande-Marlaska, el designés com a substitut de Sebastián Trapote, que signà la baixa per jubilació. D'aquesta forma, abandonà el càrrec desenvolupat fins al moment, que era el de cap de la Policia espanyola a Extremadura, iniciat el 22 de desembre de 2017.
El 7 d'octubre de 2019, escassos dies abans de la publicació de la sentència del judici al procés independentista català i coincidint amb un acte públic per a commemorar la festa patronal del cos a Barcelona, destacà la transcendència del «respecte i la lleialtat institucional» de les forces i cossos de seguretat per a «servir al ciutadà». També emfasitzà la importància del treball diari dels agents del cos. Finalitzà la intervenció expressant que «Catalunya ens necessita [...] igual que la nostra institució precisa treballar a Catalunya per a contribuir més intensament en la seguretat dels espanyols». A l'octubre i novembre de 2019 formà part del Centre de Coordinació Operativa (CECOR), creat a la seu de la Conselleria d'Interior de la Generalitat de Catalunya, per a donar una resposta de seguretat ciutadana a les protestes contra la sentència del judici al procés independentista català. El 27 de setembre de 2021, en motiu l'acte de celebració dels patrons de la Policia espanyola a Barcelona, els Àngels custodis, manifestà que el cos treballa per a lluitar contra els «grups radicals» que volen «fracturar l'estat socialment i políticament», motiu pel qual proclamà la necessitat de disposar de la millor policia possible i sempre fent complir la Constitució espanyola de 1978.

## Condecoracions

* 6 creus al Mèrit Policial
* 7 medalles de la Interpol
* Comandant de l'Orde d'Isabel la Catòlica

## Referències

* 1 2 «José Antonio Togores Guisasola» (en castellà). Policia.es. [Consulta: 9 gener 2022].
* 1 2 «Orden INT/942/2018, de 6 de septiembre, por la que se nombra Jefe Superior de la Jefatura Superior de Policía de Cataluña de la Dirección General de la Policía a don José Antonio Togores Guisasola» (en castellà). BOE.es, 14-09-2018. [Consulta: 31 octubre 2019].
* ↑ «Orden INT/1183/2021, de 28 de octubre, por la que se nombra Jefe Superior de la Jefatura Superior de Cataluña de la Dirección General de la Policía al Comisario Principal don Luis Fernando Pascual Grasa» (en castellà). BOE.es, 28-10-2021. [Consulta: 8 gener 2021].
* 1 2 «Orden INT/1275/2017, de 22 de diciembre, por la que se nombra Jefe Superior de Policía de Extremadura a don José Antonio Togores Guisasola» (en castellà). BOE.es, 22-12-2017. [Consulta: 9 gener 2022].
* 1 2 3 4 5 6 7 «Grande-Marlaska nombra a un nuevo jefe superior de Policía de la nobleza en Cataluña» (en castellà). ElPaís.com, 12-09-2018. [Consulta: 8 novembre 2019].
* ↑ «Interior coloca a un ‘militar’ al frente de la Policía en Cataluña» (en castellà). ElConfidencialDigital.com, 14-09-2018. [Consulta: 8 novembre 2019].
* 1 2 3 «José Antonio Togores, nou cap superior de la Policia Nacional a Catalunya». Ara.cat, 12-09-2018. [Consulta: 31 octubre 2019].
* 1 2 Bou, David. «Exèrcit, església i monarquia, pilars de la nissaga del nou cap de la Policia espanyola a Catalunya». Directa.cat, 13-09-2018. [Consulta: 8 novembre 2019].
* ↑ Navarro, Mayka. «El jefe superior de la Policía Nacional asegura que "Catalunya nos necesita"» (en castellà). LaVanguardia.com, 08-10-2019. [Consulta: 8 novembre 2019].
* ↑ «Mossos, Policía y G.Civil, en máxima coordinación ante la inminente sentencia» (en castellà). LaVanguardia.com, 12-10-2019. [Consulta: 15 novembre 2019].
* ↑ «El Ministeri de l'Interior diu que la comissaria de Via Laietana ha contribuït a «enfortir la democràcia»». NacióDigital.cat, 27-09-2021. Arxivat de l'original el 27 de setembre 2021. [Consulta: 28 setembre 2021].